Il-Gran Premju tal-Ungerija ma offriex il-livell ta' spettaklu li drajna naraw minn din it-tellieqa. Madankollu, il-punti ta' interess ma naqsux hekk kif il-battalja għall-ewwel pożizzjonijiet kienet miġġielda fuq medda ta' ftit sekondi tul ħafna mit-tellieqa. Mat-tluq Lewis Hamilton mill-ewwel qabeż lil Nico Rosberg biex ħa l-ewwel post. Sadanittant, Daniel Ricciardo għal ftit ma qabiżhomx it-tnejn b'attakk fuq barra. Però, din id-daħla kienet aggressiva wisq u ħalliet lill-Awstraljan fit-tielet post. Għal diversi dawriet l-ewwel pożizzjonijiet baqgħu stabbli minkejja l-fatt li fil-quċċata tal-klassifika kien hemm ħames sewwieqa li kienu qrib ħafna ta' xulxin. Is-sitwazzjoni kienet inqas kwieta għal Jenson Button li malajr ra t-tellieqa tiegħu tiżżarma. Dan hekk kif il-Brittaniku esperjenza problemi idrawliċi fil-pedala tal-brejk tiegħu li ma baqgħetx toffri reżistenza għal saqajh. It-tim irnexxielu jiggwidah biex jindirizza din il-kwistjoni fi żmien qasir. Madankollu, l-istewards taċ-ċirkwit ħassew li dan l-intervent kien imur kontra l-linji gwida dwar il-komunikazzjoni. Għaldaqstant, Button sab ruħu fil-mira ta' drive-though penalty. Pit stops determinanti F'dawra tlettax is-sewwieqa bdew deħlin għall-ewwel rawnd ta' pit stops skedati għal din it-tellieqa fejn bosta sewwieqa qalbu mis-Softs għas-Supersofts. Il-Ferrari daħħlu lil Sebastian Vettel qabel Max Verstappen, strateġija li ppermettiet lill-Ġermaniż jaqbeż lill-Olandiż. Anki Raikkonen irnexxielu jaqbeż lis-sewwieq żagħżugħ tar-Red Bull Racing (RBR) għal xi dawriet meta l-Ferrari għażlu li jħalluh għaddej fuq roti Soft li kienu għadhom f'kundizzjoni tajba. F'din il-fażi Hamilton beda jbatti mhux ħażin, fatt li ppermetta lil Rosberg u lil Ricciardo li jnaqqsu d-distakk minn miegħu. Ir-raġuni dehru li kienu r-roti hekk kif il-Brittaniku beda jbati biex iżommhom fit-temperatura mixtieqa. It-tim talbu jħaffef ftit il-pass, ordni li kien implimentat għal xi ħin. Fi żmien qasir, però, Ricciardo reġà beda jirranka. Tant hu hekk li l-Mercedes avżaw lil Hamilton illi, jekk ma jtejjibx il-pass, it-tim kien se jkollu jdaħħal lil Rosberg qablu fil-pits biex jipproteġih mill-Awstraljan. L-istess ġralu Rosberg meta daħal għat-tieni waqfa tiegħu, fatt li ppermetta lil Hamilton jibni ftit tal-vantaġġ fuq quddiem. Perez kellu problema waqt il-pit u mhux warajha. Dan hekk kif daħal fil-pits biex ibiddel ir-roti mingħajr ma avża lit-tim, żball li telliflu ħafna ħin. Fażi kwieta Lejn il-ħamsin dawra s-sewwieqa ta' quddiem reġgħu kkumpattaw ruħhom. Kimi Raikkonen kien l-aktar wieħed avventuruż f'dan il-kuntest fejn ipprova jaħtaf il-ħames post minn idejn Verstappen. Madankollu, il-Finlandiż spiċċa ħabat fl-Olandiż, impatt li ħallieh b'biċċa mil-ġewnaħ ta' quddiem imtajjar. Raikkonen ma damx wisq biex naqqas id-distakk mill-ġdid, però l-ħsara fil-ġewnaħ żammitu milli jerġa' jattakka lir-Red Bull b'mod deċiż. Is-sitwazzjoni fuq quddiem baqgħet stabbli fl-aħħar dawriet fejn is-sewwieqa dehru li kienu kkuntentaw bil-pożizzjoni tagħhom. Eċċezzjoni fosthom baqa' Raikkonen li fl-aħħar minuti kien għaddej b'argument mat-tim tiegħu dwar il-mod kif Verstappen iddefenda l-pożizzjoni tiegħu aktar qabel. Minkejja dawn il-protesti, l-istewards taċ-ċirkwit ħassew li l-Olandiż kien iddefenda ruħu b'mod li aċċettabbli skont ir-regolamenti sportivi. Għadu determinat? Hamilton kien l-ewwel sewwieq li qasam il-linja tat-tmiem b'Rosberg jispiċċa ftit anqas minn żewġ sekondi warajh. B'dan is-suċċess il-Brittaniku tela' fil-quċċata tal-klassifika għall-ewwel darba f'dan l-istaġun grazzi għal rankatura li ilha ġejja mill-Gran Premju ta' Monako. Għaldaqstant, it-tellieqa li jmiss hija importanti ferm għal Rosberg illi jrid juri lis-sostenituri ta' pajjiżu jekk għadux determinat li jiġġieled għar-rebħ tal-kampjonat wara diversi prestazzjonijiet diżappuntanti.